Nuu ni jinu sukan,
te kuaꞌan Jesús ma in‑ka yuꞌu mar Galilea ma,
te suni maa i kúu mar Tiberias ma.
Kuaꞌa xeen ñayii ka ndikin ya,
vaa ni ka jini i seña jiꞌin milagru ni yo saꞌa ya ma ja ni ka yo nduvaꞌa ñayii ka kuꞌu ma.
Sani te ni kaa Jesús ma in yuku,
te ni jinkoo ya jiꞌin tee ka ndikin ya ma.
Jâ ve kuyatni Viko Pascua ma ja ka saꞌa ñayii judío ma.
Te ndeꞌya Jesús ma,
te ni jini ya ja kuaꞌa ñayii ka ndikin ya ma,
te jiñaꞌa ya tee kúu Felipe ma:
―‍¿Ndenu jin kuaan o ndeyu jin kaa ndaka ñayii a?
―‍kúu ya jiñaꞌa ya.
Kovaa ni jiñaꞌa ya sukan‑ni,
sukan‑vaꞌa naxe ndakoneꞌe Felipe ma,
vaa Jesús ma,
jâ jini ya naxe saꞌa ya ma.
Te Felipe ma,
ni ndakoneꞌe de:
―‍Ni a uu cientu denario xtatila ma masu kanda ja jin kaa i vala vala ―‍kúu de jiñaꞌa de.
Te in‑ka tee ndikin ya ma,
nani de Andrés ma,
te ñani Simón Pedro ma kúu de.
Sani te jiñaꞌa de:
―‍Yaꞌa iyo in suchi luluu,
te nevaꞌa i uꞌun xtatila cebada jiꞌin uu tiaka,
kovaa masu jakuu yaꞌa,
vaa kuaꞌa xeen ñayii kúu a ―‍kúu de jiñaꞌa de.
Jesús ma,
ni ndakoneꞌe ya:
―‍Jin kuñaꞌa ni ndaka ñayii a jin kunukoo i ―‍kúu ya jiñaꞌa ya,
vaa in nuu iyo kuaꞌa kuii kúu.
Te ni ka jinkoo i.
Visi uꞌun mil ja nani‑maa tee ma kúu.
Jesús ma,
ni tnii ya xtatila ma,
te ni ndakuan‑taꞌvi ya nuu Suꞌsi ma,
te ni waꞌa ya ñayii ka nukoo ma.
Suni sukan ni saꞌa ya jiꞌin tiaka ma,
ni waꞌa ya,
te ni ka jaa maa ñayii ma naxe ka kuni maa i ja jin kaa i ma.
Nuu jâ ni ka ndutu chii ñayii ma,
Jesús ma,
jiñaꞌa ya nuu tee ka ndikin ya ma:
―‍Jin ndaxtutu ni ndaka taꞌvi kuechi ni ka ndoo ma,
sukan‑vaꞌa masu jin xtivi o ―‍kúu ya jiñaꞌa ya.
Te ni ka ndaxtutu de,
te ni ndachitu uxi uu‑ka chika taꞌvi kuechi ja ni ka ndoo ja uꞌun xtatila cebada ma.
Ja ni ka jini ñayii ma milagru ni saꞌa Jesús ma,
te ka kaꞌan i:
―‍Ja ndaa kúu ja tee yaꞌa chi tee ndákaxtnuꞌu tnuꞌu ni waꞌa Suꞌsi ma kúu de.
Tee ka ndetu o ja kii de ñuu ñayivi a kúu de ―‍ka kuu i ka kaꞌan i.
Kovaa Jesús ma chi ni jinitnuni ya ja ka kuni i ja jin kueka i ya te jin koo i jiꞌin ya te jin saꞌa i ja ko kuu ya rey,
kovaa sani te ni keꞌen ya ichi,
te kuaꞌan ya ichi yuku ma,
sukan‑vaꞌa koo maa in‑ni ya ma.